Tampereelle suunnitellaan tyylikkäämpiä betoniporsaita, jotka eivät olekaan porsaita – Tässä lisätietoja Mää-lampaista

KATUKUVA Tamperelainen muotoilija ja kuvanveistäjä suunnittelee uudenlaisia betoniesteitä, jotka esittävät lampaita.

Oikean possun näköiset betoniporsaat menevät helposti rikki, ja siksi ne eivät sovellu siirreltäviksi. Kuva on otettu Epilässä Nahkatehtaankadulla, missä possut ovat pysyväissijoituksessa. Marjo Rämö Katso isompi kuva

Katso isompi kuva

Marjo Rämö

Tampereen keskustassa on mahdotonta olla törmäämättä betonipossuihin. Niitä löytyy isoja ja pieniä, harmaita ja punakeltaraidallisia. Ja näkyypä keskustassa kymmenittäin isoja betonisia norsujakin.

Pian possujen ja norsujen joukkoon ilmestyy tamperelaisen muotoilijan ja kuvanveistäjän suunnittelemia Mää-lampaita. Lammaslaumoja odotellaan katukuvaan tämän vuoden aikana.

Mää-lampaat ovat betonisia esteitä, joita voidaan käyttää korkealuokkaisessa kaupunkiympäristössä. Niitä on tarkoitus käyttää esimerkiksi tapahtumissa.

– Meillä ei ole aiemmin ollut tapahtumakäyttöön soveltuvia esteitä, vaan alueita on rajattu työmaa-aidoilla ja betoniporsailla. Ne ovat aika räikeitä rakenteita, ja ne viestivät lähinnä keskeneräisyydestä ja työmaan läheisyydestä. Tästä syystä päätimme kokeilla Mää-lampaita, Tampereen kaupungin kunnossapitopäällikkö Kimmo Myllynen kertoo.

Mää-lampaita hankitaan ensi alkuun 50 kappaletta.

Lampaat suunnittelee muotoilija, kuvanveistäjä Merja Haapala Haapala on ilahtunut, että kaupunkiympäristöön suunnitellaan esteitä, joissa huomioidaan käytettävyyden lisäksi visuaalisuus.

– Taiteilija–insinööri-työpareja soisi olevan enemmänkin, sillä visuaalisuudella on suuri merkitys kaupunkiympäristössä.

Lampaat ovat noin metrin korkuisia ja pituisia, ja paksuus on noin puoli metriä. Yksi lammas painaa 600–800 kiloa.

– Suunnittelen lampaat niin, että niiden päällä voi myös istua, Haapala kertoo.

Lampaiden värejä ei ole vielä lyöty lukkoon.

– Värit tulevat joka tapauksessa olemaan maanläheisiä. Vaihtoehtoina on erilaisia harmaan, mustan ja ruskean sävyjä.

Haapala on jo tehnyt lampaista erilaisia mallikappaleita, mutta hän ei halua paljastaa lampaiden ulkonäköä vielä julkisuuteen.

Miksi betoniesteeksi valikoitui nimenomaan lammas?

– Lammas on miellyttävä, sympaattinen ja rauhanomainen eläin, joka ei provosoi ketään tekemään tuhoja tai painimaan, Haapala perustelee.